62004CJ0500_EL
Διάδικοι
Σκεπτικό της απόφασης
Διατακτικό
Διάδικοι
Στην υπόθεση C-500/04,
με αντικείμενο αίτηση εκδόσεως προδικαστικής αποφάσεως δυνάμει του άρθρου 234 ΕΚ, που υπέβαλε το Finanzgericht Düsseldorf (Γερμανία) με απόφαση της 29ης Νοεμβρίου 2004, η οποία περιήλθε στο Δικαστήριο στις 2 Δεκεμβρίου 2004, στο πλαίσιο της δίκης
Proxxon GmbH
κατά
Oberfinanzdirektion Köln,
ΤΟ ΔΙΚΑΣΤΗΡΙΟ (έκτο τμήμα),
συγκείμενο από τους A. La Pergola (εισηγητή), προεδρεύοντα του έκτου τμήματος, S. von Bahr και A. Borg Barthet, δικαστές,
γενική εισαγγελέας: C. Stix-Hackl
γραμματέας: H. von Holstein, βοηθός γραμματέας,
έχοντας υπόψη την έγγραφη διαδικασία και κατόπιν της επ’ ακροατηρίου συζητήσεως της 29ης Σεπτεμβρίου 2005,
λαμβάνοντας υπόψη τις παρατηρήσεις που υπέβαλαν:
– η Proxxon GmbH, εκπροσωπούμενη από τον D. Ehle, Rechtsanwalt,
– η Λουξεμβουργιανή Κυβέρνηση, εκπροσωπούμενη από τον S. Schreiner και τον J.-C. Nilles,
– η Επιτροπή των Ευρωπαϊκών Κοινοτήτων, εκπροσωπούμενη από την J. Hottiaux και τον B. Schima,
κατόπιν της αποφάσεως που έλαβε, αφού άκουσε τον γενικό εισαγγελέα, να εκδικάσει την υπόθεση χωρίς ανάπτυξη προτάσεων,
εκδίδει την ακόλουθη
Απόφαση
Σκεπτικό της απόφασης
1. Η αίτηση έκδοσης προδικαστικής απόφασης αφορά την ερμηνεία της κλάσης 8204 της Συνδυασμένης Ονοματολογίας (στο εξής: ΣΟ), η οποία περιλαμβάνεται στο παράρτημα I του κανονισμού (ΕΟΚ) 2658/87 του Συμβουλίου, της 23ης Ιουλίου 1987, για τη δασμολογική και στατιστική ονοματολογία και το κοινό δασμολόγιο (ΕΕ L 256, σ. 1), όπως τροποποιήθηκε με τον κανονισμό (ΕΚ) 2388/2000 της Επιτροπής, της 13ης Οκτωβρίου 2000 (ΕΕ L 264, σ. 1, και διορθωτικό στην ΕΕ L 276, σ. 92).
2. Η αίτηση αυτή υποβλήθηκε στο πλαίσιο διαφοράς μεταξύ της εταιρίας Proxxon GmbH (στο εξής: Proxxon), που είναι εγκατεστημένη στη Γερμανία, και της Oberfinanzdirektion Köln, με αντικείμενο την κατάταξη στη ΣΟ διαφόρων χειροκίνητων εργαλείων για βίδωμα, και συγκεκριμένα κλειδιών σύσφιγξης, ακροστομίων σύσφιγξης ή βιδώματος και λεπίδων κατσαβιδιών.
Το νομικό πλαίσιο
3. Η ΣΟ, που θεσπίστηκε με τον κανονισμό 2658/87, στηρίζεται στο εναρμονισμένο σύστημα περιγραφής και κωδικοποιήσεως των εμπορευμάτων (στο εξής: ΕΣ) που καταρτίστηκε από το Συμβούλιο Τελωνειακής Συνεργασίας, νυν Παγκόσμια Οργάνωση Τελωνείων, και θεσπίστηκε με τη Διεθνή Σύμβαση των Βρυξελλών της 14ης Ιουνίου 1983, η οποία εγκρίθηκε εξ ονόματος της Κοινότητας με την απόφαση 87/369/ΕΟΚ του Συμβουλίου, της 7ης Απριλίου 1987 (EE L 198, σ. 1). Στη ΣΟ έχουν ενσωματωθεί οι εξαψήφιες κλάσεις και διακρίσεις του ΕΣ, ενώ το έβδομο και το όγδοο ψηφίο αποτελούν τις μόνες υποδιαιρέσεις της ίδιας της ΣΟ.
4. Το κεφάλαιο 82 του τμήματος XV του δεύτερου μέρους της ΣΟ επιγράφεται ως εξής: «Εργαλεία και συλλογές εργαλείων, είδη μαχαιροποιίας, κουτάλια και πιρούνια, από κοινά μέταλλα· μέρη των ειδών αυτών, από κοινά μέταλλα».
5. Στις σημειώσεις του κεφαλαίου αυτού αναφέρονται τα εξής:
«1. […] το κεφάλαιο αυτό καλύπτει μόνο τα είδη που είναι εφοδιασμένα με λεπίδα ή άλλο εργαζόμενο τμήμα:
α) από κοινό μέταλλο,
[…].
2. Τα μέρη από κοινά μέταλλα των ειδών του κεφαλαίου αυτού κατατάσσονται με τα είδη αυτά, με εξαίρεση τα μέρη που κατονομάζονται ειδικά και τους εργαλειοφορείς για εργαλεία του χεριού της κλάσης 8466 […]».
6. Η κλάση 8204, η οποία περιλαμβάνεται στο κεφάλαιο 82, είναι διατυπωμένη ως εξής: «Κλειδιά σύσφιγξης (βιδώματος και ξεβιδώματος), του χεριού (στα οποία περιλαμβάνονται και τα δυναμομετρικά κλειδιά). Κάλυκες σύσφιγξης εναλλασσόμενοι, έστω και με λαβές».
7. Η κλάση 8205, η οποία περιλαμβάνεται στο ίδιο κεφάλαιο, έχει την εξής διατύπωση: «Εργαλεία και συλλογές εργαλείων του χεριού (στα οποία περιλαμβάνονται και οι γυαλοκόπτες με διαμάντι) που δεν κατονομάζονται ούτε περιλαμβάνονται αλλού. Καμινέτα για τη συγκόλληση των μετάλλων και παρόμοια. Μέγκενες, αρμοσφιχτήρες και παρόμοια, άλλα από εκείνα που αποτελούν εξαρτήματα ή μέρη μηχανών-εργαλείων. Αμόνια. Φορητά σιδηρουργικά καμίνια. Τροχοί ακονίσματος με τον σκελετό τους, χειροκίνητοι ή ποδοκίνητοι».
8. Η κλάση 8206, η οποία περιλαμβάνεται στο κεφάλαιο 82, είναι διατυπωμένη ως εξής: «Εργαλεία, τουλάχιστον δύο, των κλάσεων 8202 μέχρι 8205, συσκευασμένα σε συλλογή για τη λιανική πώληση».
9. Η κλάση 8207, η οποία περιλαμβάνεται επίσης στο ίδιο κεφάλαιο, έχει την εξής διατύπωση: «Εργαλεία εναλλασσόμενα για εργαλεία του χεριού, μηχανικά ή μη, ή για μηχανές-εργαλεία (π.χ. για κοίλανση, αποτύπωση, σφράγιση, κατασκευή εσωτερικών και εξωτερικών σπειρωμάτων, διάτρηση, εσωτερική εξομάλυνση, άνοιγμα και διεύρυνση οπών, τόρνευση, βίδωμα), στα οποία περιλαμβάνονται και οι συρματωτήρες (φιλιέρες) για τον εφελκυσμό ή τη διέλαση (πέρασμα από συρματωτήρα με θερμοπίεση) των μετάλλων, καθώς και τα εργαλεία διάτρησης ή γεώτρησης».
10. Η τελευταία αυτή κλάση περιλαμβάνει τη διάκριση 8207 90 30, που έχει την εξής διατύπωση: «Λεπίδες κατσαβιδιών».
11. Οι γενικοί κανόνες για την ερμηνεία της ΣΟ, οι οποίοι περιλαμβάνονται στο πρώτο μέρος, τίτλος I, A, της ΣΟ (στο εξής: γενικοί κανόνες), προβλέπουν τα εξής:
«Η κατάταξη των εμπορευμάτων στη [ΣΟ] πραγματοποιείται σύμφωνα με τις παρακάτω αρχές.
1. Το κείμενο των τίτλων των τμημάτων, των κεφαλαίων ή των υποκεφαλαίων θεωρείται ότι έχει μόνον ενδεικτική αξία, δεδομένου ότι η κατάταξη καθορίζεται νόμιμα σύμφωνα με το κείμενο των κλάσεων και σημειώσεων των τμημάτων ή των κεφαλαίων και σύμφωνα με τους παρακάτω κανόνες, εφόσον αυτοί δεν είναι αντίθετοι προς το κείμενο των εν λόγω κλάσεων και σημειώσεων.
[…]
3. Όταν εμπορεύματα πρέπει, εκ πρώτης όψεως, να καταταγούν σε δύο ή περισσότερες κλάσεις, σε εφαρμογή του κανόνα 2β ή σε κάθε άλλη περίπτωση, η κατάταξη γίνεται σύμφωνα με τα παρακάτω:
α) Η περισσότερο εξειδικευμένη κλάση πρέπει να έχει προτεραιότητα έναντι των κλάσεων με γενικότερο περιεχόμενο. Εντούτοις, όταν δύο ή περισσότερες κλάσεις καλύπτουν κάθε μία ένα μόνο τμήμα των υλών που αποτελούν ένα αναμιγμένο προϊόν ή ένα σύνθετο είδος ή ένα μόνο τμήμα των ειδών, στην περίπτωση εμπορευμάτων που παρουσιάζονται σε σύνολα συσκευασμένα για τη λιανική πώληση, αυτές οι κλάσεις πρέπει να θεωρούνται, σε σχέση με αυτό το προϊόν ή αυτό το είδος, ως εξίσου εξειδικευμένες, έστω και αν μία από αυτές δίνει μια περισσότερο ακριβή ή περισσότερο πλήρη περιγραφή.
β) Τα αναμιγμένα προϊόντα, τα τεχνουργήματα και τα είδη που αποτελούνται από διάφορες ύλες ή προκύπτουν από τη συναρμολόγηση διαφόρων αντικειμένων, καθώς και τα εμπορεύματα που παρουσιάζονται σε σύνολα συσκευασμένα για τη λιανική πώληση, στα οποία η κατάταξη δεν μπορεί να γίνει με εφαρμογή του κανόνα 3α, κατατάσσονται σύμφωνα με την ύλη ή το είδος που δίνει σε αυτά τον ουσιώδη τους χαρακτήρα όταν είναι δυνατός αυτός ο καθορισμός.
γ) Στις περιπτώσεις που η κατάταξη του εμπορεύματος δεν μπορεί να γίνει σύμφωνα με τον κανόνα 3α ή 3β, τότε αυτό κατατάσσεται στην τελευταία κατά σειρά αρίθμησης κλάση μεταξύ των κλάσεων που μπορούν έγκυρα να ληφθούν υπόψη.»
Η διαφορά της κύριας δίκης και τα προδικαστικά ερωτήματα
12. Η Proxxon εισάγει στη Γερμανία και σε άλλα κράτη μέλη χειροκίνητα εργαλεία βιδώματος από τρίτα κράτη. Τα εργαλεία αυτά εισάγονται είτε σε κιβωτίδια, που περιέχουν συλλογή εργαλείων, είτε μεμονωμένα.
13. Κατόπιν τελωνειακού ελέγχου που πραγματοποιήθηκε στη Γερμανία, η Proxxon ζήτησε από την Oberfinanzdirektion Köln δεσμευτικές δασμολογικές πληροφορίες για μια σειρά κλειδιών σύσφιγξης, ακροστομίων σύσφιγξης ή βιδώματος και λεπίδων κατσαβιδιών. Στο πλαίσιο αυτό η εταιρία αυτή πρότεινε την κατάταξη των εν λόγω εμπορευμάτων στην κλάση 8204 της ΣΟ. Η καθής της κύριας δίκης εξέδωσε δεκατρείς δεσμευτικές δασμολογικές πληροφορίες, με τις οποίες κατέταξε τα εργαλεία που είχε εισαγάγει η Proxxon σε διάφορες δασμολογικές κλάσεις, ανάλογα με το είδος τους και τη σύνθεσή τους, και συγκεκριμένα στις κλάσεις 8205, 8206 και 8207 της ΣΟ.
14. Κατά των δεσμευτικών αυτών δασμολογικών πληροφοριών η Proxxon υπέβαλε διοικητικές προσφυγές. Με απόφαση της 9ης Οκτωβρίου 2002, η καθής της κύριας δίκης τις απέρριψε ως αβάσιμες. Η Proxxon πρόσβαλε την απόφαση αυτή ενώπιον του Finanzgericht Düsseldorf, ισχυριζόμενη ότι όλα τα επίμαχα στην κύρια δίκη εργαλεία έπρεπε να καταταγούν στην κλάση 8204 της ΣΟ.
15. Το Finanzgericht Düsseldorf αποφάσισε να αναστείλει τη διαδικασία και να υποβάλει στο Δικαστήριο τα ακόλουθα προδικαστικά ερωτήματα:
«1) Εμπίπτουν τα ακροστόμια βιδώματος τετραγωνικής μορφής για βίδες με εγκοπή στην κεφαλή, για βίδες με σταυροειδή εγκοπή στην κεφαλή, για βίδες ΤΧ (torx) και για βίδες Allen, τα οποία περιγράφονται αναλυτικότερα στη διάταξη [για την αίτηση έκδοσης προδικαστικής απόφασης] και τα οποία εισάγονται μεμονωμένα, στην κλάση 8204;
2) Εμπίπτουν τα συστατικά μέρη της τετραγωνικής διάταξης μετάδοσης της κίνησης, τα οποία περιγράφονται αναλυτικότερα στη διάταξη περί παραπομπής και τα οποία, κατά τη χρήση τους, δεν εφάπτονται του στοιχείου σύνδεσης (του περικοχλίου, της βίδας), στην κλάση 8204, όταν εισάγονται μεμονωμένα;
3) Εμπίπτουν τα δυναμομετρικά κλειδιά της τετραγωνικής διάταξης μετάδοσης της κίνησης που περιγράφεται αναλυτικότερα στη διάταξη, τα οποία εισάγονται μεμονωμένα, στην κλάση 8204;»
Επί των προδικαστικών ερωτημάτων
Προκαταρκτικές παρατηρήσεις
16. Με τις γραπτές παρατηρήσεις της, η Λουξεμβουργιανή Κυβέρνηση ζητεί κατ’ ουσία από το Δικαστήριο να εφαρμόσει για «ορισμένες συλλογές εργαλείων», τις οποίες αφορούν τα τρία προδικαστικά ερωτήματα του αιτούντος δικαστηρίου, τον γενικό κανόνα 3β και να τις κατατάξει στην κλάση 8466 10 ή, αν αυτό δεν είναι δυνατό, στην κλάση 8204 της ΣΟ.
17. Συναφώς πρέπει να υπομνησθεί ότι, κατά πάγια νομολογία, η διαδικασία του άρθρου 234 ΕΚ αποτελεί ένα μέσο συνεργασίας μεταξύ του Δικαστηρίου και των εθνικών δικαστηρίων, χάρη στο οποίο το μεν παρέχει στα δε τα στοιχεία ερμηνείας του κοινοτικού δικαίου που χρειάζονται τα δικαστήρια αυτά για την επίλυση των διαφορών επί των οποίων καλούνται να αποφανθούν. Επομένως, μόνον τα εθνικά δικαστήρια ενώπιον των οποίων εκκρεμεί η διαφορά και τα οποία έχουν την ευθύνη της απόφασης που θα εκδώσουν είναι αρμόδια να εκτιμούν, με βάση τις ιδιαιτερότητες κάθε υπόθεσης, τόσο την αναγκαιότητα της προδικαστικής απόφασης προκειμένου να εκδώσουν τη δική τους απόφαση, όσο και τη λυσιτέλεια των ερωτημάτων που υποβάλλουν στο Δικαστήριο (βλ., μεταξύ άλλων, τις αποφάσεις της 18ης Οκτωβρίου 1990, C-297/88 και C-197/89, Dzodzi, Συλλογή 1990, σ. Ι-3763, σκέψεις 33 και 34, της 8ης Νοεμβρίου 1990, C-231/89, Gmurzynska-Bscher, Συλλογή 1990, σ. Ι-4003, σκέψεις 18 και 19, και της 11ης Ιανουαρίου 2001, C-403/98, Monte Arcosu, Συλλογή 2001, σ. Ι‑103, σκέψη 21).
18. Στην υπό κρίση υπόθεση το αιτούν δικαστήριο περιόρισε το πραγματικό πλαίσιο των προδικαστικών ερωτημάτων, ώστε τα ερωτήματα αυτά να αφορούν μόνο τα εμπορεύματα που «εισάγονται μεμονωμένα». Κατά συνέπεια, το Δικαστήριο δεν πρέπει να εξέλθει του πλαισίου που καθόρισε το αιτούν δικαστήριο και να αποφανθεί, όπως προτείνει η Λουξεμβουργιανή Κυβέρνηση, σχετικά με τη δασμολογική κατάταξη ορισμένων «συλλογών» από τέτοια εμπορεύματα.
Επί του πρώτου ερωτήματος
Παρατηρήσεις που υποβλήθηκαν στο Δικαστήριο
19. Η Proxxon ισχυρίζεται ότι τα εμπορεύματα που αφορά το πρώτο ερώτημα πρέπει να καταταγούν στην κλάση 8204 της ΣΟ. Συγκεκριμένα, η εταιρία αυτή υποστηρίζει ότι ο χαρακτηρισμός των εμπορευμάτων αυτών από το αιτούν δικαστήριο ως «λεπίδων κατσαβιδιών» είναι εσφαλμένος. Κατά την Proxxon, τα επίμαχα στην κύρια δίκη ακροστόμια σύσφιγξης ή βιδώματος πρέπει να καταταγούν ανάλογα με το αν είναι «θηλυκά» (δηλαδή στερεώνουν το στοιχείο σύνδεσης) ή «αρσενικά» (δηλαδή εισέρχονται στο στοιχείο σύνδεσης). Η Proxxon φρονεί πάντως ότι η κλάση 8204 της ΣΟ δεν κάνει διάκριση μεταξύ των εν λόγω εργαλείων ανάλογα με το αν τα ακροστόμια στερεώνουν το στοιχείο σύνδεσης ή εισέρχονται σ’ αυτό. Η Proxxon φρονεί επίσης ότι η ιδιαιτερότητα των επίμαχων στην κύρια δίκη εμπορευμάτων έγκειται στο ότι είναι αμοιβαίως αντικαταστατά, λόγω της δυνατότητας σύνδεσης των κλειδιών σύσφιγξης και των αρσενικών και θηλυκών ακροστομίων σύσφιγξης ή βιδώματος. Επιπλέον, όλα τα επίμαχα στην κύρια δίκη εργαλεία έχουν τον ίδιο προορισμό –πράγμα που αποτελεί αντικειμενικό κριτήριο για τη δασμολογική κατάταξη–, δηλαδή χρησιμεύουν για το σφίξιμο ή τη χαλάρωση βιδών με σπείρωμα και διαφορετικά κεφάλια, χάρη σε μια ολοκληρωμένη σειρά χειροκίνητων εργαλείων βιδώματος. Τέλος, η Proxxon υποστηρίζει ότι η διάκριση 8207 90 30 της ΣΟ αφορά μόνο τις αμοιβαία αντικαταστατές λεπίδες κατσαβιδιών, που χρησιμοποιούνται κυρίως στα απλά εργαλεία χεριού, όπως τα περιγραφόμενα στην κλάση 8205, ενώ η κλάση 8204 αφορά τα «εργαλεία που καθιστούν αναγκαία τη χρήση κλειδιού».
20. Η Επιτροπή των Ευρωπαϊκών Κοινοτήτων υποστηρίζει ότι τα εμπορεύματα που αφορά το πρώτο ερώτημα πρέπει να καταταγούν στην κλάση 8207 της ΣΟ. Συγκεκριμένα, τα εμπορεύματα αυτά χαρακτηρίστηκαν από το αιτούν δικαστήριο ως «λεπίδες κατσαβιδιών». Η δε διάκριση 8207 90 30 της ΣΟ αφορά ειδικά τις «λεπίδες κατσαβιδιών». Επιπλέον, η Επιτροπή φρονεί ότι, αν ληφθεί υπόψη η εξειδικευμένη αυτή διάκριση, η εξάρτηση της κατάταξης των επίμαχων στην κύρια δίκη εμπορευμάτων από την κατάταξη του εργαλείου στο οποίο χρησιμοποιούνται θα αντέβαινε τελικά στον σκοπό που επιδιωκόταν με τη θέσπιση της διάκρισης αυτής.
Απάντηση του Δικαστηρίου
21. Κατά πάγια νομολογία, χάριν της ασφάλειας δικαίου και προς διευκόλυνση των ελέγχων, το αποφασιστικό κριτήριο για τη δασμολογική κατάταξη των εμπορευμάτων πρέπει γενικώς να αναζητείται στα αντικειμενικά τους χαρακτηριστικά και στις αντικειμενικές τους ιδιότητες, όπως ορίζονται στην οικεία κλάση της ΣΟ και στις σημειώσεις των τμημάτων ή των κεφαλαίων (βλ., μεταξύ άλλων, αποφάσεις της 26ης Σεπτεμβρίου 2000, C-42/99, Eru Portuguesa, Συλλογή 2000, σ. I-7691, σκέψη 13, της 15ης Σεπτεμβρίου 2005, C-495/03, Intermodal Transports, που δεν έχει δημοσιευτεί ακόμη στη Συλλογή, σκέψη 47, και της 8ης Δεκεμβρίου 2005, C-445/04, Possehl Erzkontor, που δεν έχει δημοσιευτεί ακόμη στη Συλλογή, σκέψη 19).
22. Οι επεξηγηματικές σημειώσεις της ΣΟ, καθώς και αυτές του ΕΣ, συμβάλλουν σημαντικά στην ερμηνεία του περιεχομένου των διαφόρων δασμολογικών κλάσεων, χωρίς πάντως να έχουν δεσμευτική νομική ισχύ. Το περιεχόμενο των εν λόγω σημειώσεων πρέπει, επομένως, να είναι σύμφωνο προς τις διατάξεις της ΣΟ και δεν μπορεί να τροποποιεί το περιεχόμενό τους (προπαρατεθείσες αποφάσεις Intermodal Transports, σκέψη 48, και Possehl Erzkontor, σκέψη 20).
23. Όταν το Δικαστήριο επιλαμβάνεται προδικαστικής αίτησης που αφορά θέματα δασμολογικής κατάταξης, το έργο του συνίσταται μάλλον στην αποσαφήνιση των κριτηρίων τα οποία θα πρέπει να εφαρμόσει το εθνικό δικαστήριο για να κατατάξει ορθώς τα επίδικα προϊόντα στη ΣΟ παρά στην απευθείας πραγματοποίηση της κατάταξης αυτής, καθόσον μάλιστα το Δικαστήριο δεν έχει κατ’ ανάγκη υπόψη του όλα τα αναγκαία προς τούτο στοιχεία. Επομένως, είναι προφανές ότι το εθνικό δικαστήριο είναι οπωσδήποτε σε καλύτερη θέση για να προβεί στην κατάταξη αυτή (απόφαση της 7ης Νοεμβρίου 2002, C-260/00 έως C-263/00, Lohmann και Medi Bayreuth, Συλλογή 2002, σ. I-10045, σκέψη 26).
24. Συγκεκριμένα, η διαδικασία των προδικαστικών αιτήσεων την οποία προβλέπει το άρθρο 234 ΕΚ καθιερώνει στενή συνεργασία μεταξύ των εθνικών δικαιοδοτικών οργάνων και του Δικαστηρίου, η οποία στηρίζεται στην κατανομή των καθηκόντων μεταξύ τους (απόφαση της 30ής Μαρτίου 2000, C-236/98, JämO, Συλλογή 2000, σ. I-2189, σκέψη 30), και αποτελεί ένα μέσο με το οποίο το Δικαστήριο παρέχει στα εθνικά δικαιοδοτικά όργανα τα στοιχεία ερμηνείας του κοινοτικού δικαίου που αυτά χρειάζονται για την επίλυση των διαφορών επί των οποίων καλούνται να αποφανθούν (προπαρατεθείσες αποφάσεις Monte Arcosu, σκέψη 21, και Lohmann και Medi Bayreuth, σκέψη 27).
25. Στην υπόθεση της κύριας δίκης το αιτούν δικαστήριο χαρακτήρισε τα επίμαχα εμπορεύματα ως «λεπίδες κατσαβιδιών». Ο χαρακτηρισμός αυτός προκύπτει από διαπίστωση πραγματικών περιστατικών και μόνο, την οποία το Δικαστήριο δεν μπορεί να ελέγξει στο πλαίσιο της αίτησης για την έκδοση προδικαστικής απόφασης. Επιπλέον, αρκεί να τονιστεί ότι το αιτούν δικαστήριο δεν ζητεί από το Δικαστήριο να αποφανθεί επί του χαρακτηρισμού των ακροστομίων αυτών, αλλά του θέτει μόνο το ζήτημα της δασμολογικής κατάταξης αυτών.
26. Σύμφωνα με τους γενικούς κανόνες, η περισσότερο εξειδικευμένη κλάση πρέπει να έχει προτεραιότητα έναντι των κλάσεων που έχουν γενικότερο περιεχόμενο (προπαρατεθείσα απόφαση Possehl Erzkontor, σκέψη 21). Συναφώς, η σημείωση 2 του κεφαλαίου 82 της ΣΟ ορίζει ότι τα μέρη από κοινά μέταλλα των ειδών του κεφαλαίου αυτού κατατάσσονται με τα είδη αυτά, με εξαίρεση τα μέρη που κατονομάζονται ειδικά.
27. Όπως υποστηρίζει η Επιτροπή, είναι οφθαλμοφανές ότι η διάκριση 8207 90 30 της ΣΟ αφορά ειδικά τις «λεπίδες κατσαβιδιών». Επιπλέον, δεδομένου ότι τα εν λόγω ακροστόμια χρησιμοποιούνται πάντοτε μέσα σε άλλα εργαλεία, αν γινόταν δεκτό ότι η κατάταξή τους εξαρτάται από την κατάταξη των εργαλείων αυτών, αυτό θα αντέβαινε στον σκοπό που επιδιωκόταν με τη δημιουργία ιδιαίτερης δασμολογικής διάκρισης. Η λύση αυτή θα κατέληγε δηλαδή να καταστήσει κενή περιεχομένου τη διάκριση 8207 90 30 της ΣΟ.
28. Κατόπιν των ανωτέρω, στο πρώτο ερώτημα πρέπει να δοθεί η απάντηση ότι η κλάση 8204 της ΣΟ έχει την έννοια ότι δεν καλύπτει τα ακροστόμια βιδώματος τετραγωνικής μορφής για βίδες με εγκοπή στην κεφαλή, για βίδες με σταυροειδή εγκοπή στην κεφαλή, για βίδες ΤΧ (torx) και για βίδες Allen, τα οποία περιγράφονται αναλυτικότερα στη διάταξη περί παραπομπής και τα οποία εισάγονται μεμονωμένα.
Επί του δεύτερου ερωτήματος
Παρατηρήσεις που υποβλήθηκαν στο Δικαστήριο
29. Η Proxxon φρονεί ότι τα συστατικά μέρη της τετραγωνικής διάταξης μετάδοσης της κίνησης που περιγράφονται αναλυτικότερα στη διάταξη περί παραπομπής εμπίπτουν στην κλάση 8204 της ΣΟ. Συγκεκριμένα, το ζήτημα αν τα στοιχεία σύνδεσης εφάπτονται άμεσα με τις βίδες ή τα περικόχλια δεν μπορεί να αποτελέσει αντικειμενικό χαρακτηριστικό για τη διαφοροποίηση ούτε επομένως κριτήριο για τη δασμολογική κατάταξη. Επιπλέον, αυτά τα στοιχεία σύνδεσης αποτελούν, ακόμη και όταν εισάγονται μεμονωμένα, συστατικά μέρη της όλης διάταξης και μπορούν να χρησιμοποιηθούν μόνο με τη διάταξη αυτή. Τέλος, δεν κατονομάζονται σε καμία άλλη κλάση του κεφαλαίου 82 της ΣΟ.
30. Η Επιτροπή συμφωνεί με την Proxxon ότι τα εμπορεύματα που αφορά το δεύτερο ερώτημα εμπίπτουν στην κλάση 8204 της ΣΟ. Συγκεκριμένα, αν ληφθεί υπόψη η λειτουργία αυτών των στοιχείων σύνδεσης (δηλαδή ότι αποτελούν συστατικά μέρη της διάταξης μετάδοσης της κίνησης και ότι μπορούν να δέχονται διάφορα ακροστόμια), θα πρέπει κανονικά να αποκλειστεί η κατάταξη των εμπορευμάτων αυτών ως λεπίδων κατσαβιδιών κατά την έννοια της κλάσης 8207 της ΣΟ. Επιπλέον, τα εμπορεύματα αυτά μπορούν να δέχονται κάλυκες σύσφιγξης, οι οποίοι καλύπτονται ρητά από την κλάση 8204 της ΣΟ. Τέλος, η Επιτροπή υπενθυμίζει, αναφερόμενη στη σημείωση 2 του κεφαλαίου 82 της ΣΟ, ότι τα μέρη των ειδών του κεφαλαίου αυτού κατατάσσονται μαζί με τα είδη αυτά.
Απάντηση του Δικαστηρίου
31. Υπενθυμίζεται ότι, κατά τη νομολογία του Δικαστηρίου, ο προορισμός του προϊόντος μπορεί να αποτελεί αντικειμενικό κριτήριο για τη δασμολογική κατάταξή του, εφόσον είναι συμφυής με το εν λόγω προϊόν, ο συμφυής δε αυτός χαρακτήρας πρέπει να μπορεί να εκτιμηθεί με γνώμονα τα αντικειμενικά χαρακτηριστικά και τις αντικειμενικές ιδιότητες του προϊόντος (βλ., μεταξύ άλλων, αποφάσεις της 5ης Απριλίου 2001, C-201/99, Deutsche Nichimen, Συλλογή 2001, σ. Ι-2701, σκέψη 20, της 4ης Μαρτίου 2004, C-130/02, Krings, Συλλογή 2004, σ. Ι-2121, σκέψη 30, και της 17ης Μαρτίου 2005, C-467/03, Ikegami, Συλλογή 2005, σ. Ι-2389, σκέψη 23).
32. Όπως τόνισαν η Proxxon και η Επιτροπή, τα συστατικά μέρη της τετραγωνικής διάταξης μετάδοσης της κίνησης που περιγράφονται αναλυτικότερα στη διάταξη περί παραπομπής εμπίπτουν στην κλάση 8204 της ΣΟ. Συγκεκριμένα, τα μέρη αυτά μπορούν να δέχονται κάλυκες σύσφιγξης: οι κάλυκες όμως αυτοί, ακόμη και αν έχουν λαβή, καλύπτονται ρητά από την κλάση αυτή. Επιπλέον, σύμφωνα με τη σημείωση 2 του κεφαλαίου 82 της ΣΟ, «τα μέρη από κοινά μέταλλα των ειδών του κεφαλαίου αυτού κατατάσσονται με τα είδη αυτά», πράγμα που σημαίνει ότι το στοιχείο σύνδεσης που βρίσκεται μεταξύ της λαβής ή του στοιχείου μετάδοσης της κίνησης και του κάλυκα σύσφιγξης πρέπει να κατατάσσεται όπως ο ίδιος ο κάλυκας σύσφιγξης.
33. Κατόπιν των ανωτέρω, στο δεύτερο ερώτημα πρέπει να δοθεί η απάντηση ότι η κλάση 8204 της ΣΟ έχει την έννοια ότι καλύπτει τα συστατικά μέρη της τετραγωνικής διάταξης μετάδοσης της κίνησης, όπως αυτά που περιγράφονται αναλυτικότερα στη διάταξη περί παραπομπής, τα οποία εισάγονται μεμονωμένα και κατά τη χρήση τους δεν εφάπτονται του στοιχείου σύνδεσης.
Επί του τρίτου ερωτήματος
Παρατηρήσεις που υποβλήθηκαν στο Δικαστήριο
34. Η Proxxon, η Επιτροπή και η Λουξεμβουργιανή Κυβέρνηση φρονούν ότι τα δυναμομετρικά κλειδιά εμπίπτουν στην κλάση 8204 της ΣΟ, αφού η κλάση αυτή αναφέρει ρητά αυτό το είδος εργαλείων.
Απάντηση του Δικαστηρίου
35. Είναι προφανές ότι η κλάση 8204 της ΣΟ αναφέρει ρητά τα δυναμομετρικά κλειδιά.
36. Όπως υποστηρίζει η Επιτροπή –υπενθυμίζοντας τη διαπίστωση του αιτούντος δικαστηρίου– τα δυναμομετρικά κλειδιά χαρακτηρίζονται από την ιδιότητά τους να δέχονται ακροστόμια διαφόρων τύπων, μεταξύ των οποίων καταλέγονται οι λεπίδες κατσαβιδιών. Επιπλέον, από κανένα στοιχείο δεν συνάγεται ότι η έννοια των δυναμομετρικών κλειδιών της κλάσης 8204 της ΣΟ δεν καλύπτει επίσης τα εμπορεύματα που αποκαλούνται συνήθως με τον τρόπο αυτό στο εμπόριο, εφόσον τα εμπορεύματα αυτά έχουν το αντικειμενικό χαρακτηριστικό ότι μπορούν να δέχονται εναλλασσόμενα εργαλεία και διευκολύνουν τη διαδικασία του βιδώματος.
37. Κατόπιν των ανωτέρω, στο τρίτο ερώτημα πρέπει να δοθεί η απάντηση ότι η κλάση 8204 της ΣΟ έχει την έννοια ότι καλύπτει τα δυναμομετρικά κλειδιά της τετραγωνικής διάταξης μετάδοσης της κίνησης που περιγράφεται αναλυτικότερα στη διάταξη περί παραπομπής, τα οποία εισάγονται μεμονωμένα.
Επί των δικαστικών εξόδων
38. Δεδομένου ότι η παρούσα διαδικασία έχει ως προς τους διαδίκους της κύριας δίκης τον χαρακτήρα παρεμπίπτοντος που ανέκυψε ενώπιον του εθνικού δικαστηρίου, σ’ αυτό εναπόκειται να αποφανθεί επί των δικαστικών εξόδων. Τα έξοδα στα οποία υποβλήθηκαν όσοι υπέβαλαν παρατηρήσεις στο Δικαστήριο, πλην των ως άνω διαδίκων, δεν αποδίδονται.
Διατακτικό
Για τους λόγους αυτούς, το Δικαστήριο (έκτο τμήμα) αποφαίνεται:
1) Η κλάση 8204 της Συνδυασμένης Ονοματολογίας, η οποία περιλαμβάνεται στο παράρτημα I του κανονισμού (ΕΟΚ) 2658/87 του Συμβουλίου, της 23ης Ιουλίου 1987, για τη δασμολογική και στατιστική ονοματολογία και το κοινό δασμολόγιο, όπως τροποποιήθηκε με τον κανονισμό (ΕΚ) 2388/2000 της Επιτροπής, της 13ης Οκτωβρίου 2000, έχει την έννοια ότι δεν καλύπτει τα ακροστόμια βιδώματος τετραγωνικής μορφής για βίδες με εγκοπή στην κεφαλή, για βίδες με σταυροειδή εγκοπή στην κεφαλή, για βίδες ΤΧ (torx) και για βίδες Allen, τα οποία περιγράφονται αναλυτικότερα στη διάταξη περί παραπομπής και τα οποία εισάγονται μεμονωμένα.
2) Η κλάση 8204 της Συνδυασμένης Ονοματολογίας έχει την έννοια ότι καλύπτει τα συστατικά μέρη της τετραγωνικής διάταξης μετάδοσης της κίνησης, όπως αυτά που περιγράφονται αναλυτικότερα στη διάταξη περί παραπομπής, τα οποία εισάγονται μεμονωμένα και κατά τη χρήση τους δεν εφάπτονται του στοιχείου σύνδεσης.
3) Η κλάση 8204 της Συνδυασμένης Ονοματολογίας έχει την έννοια ότι καλύπτει τα δυναμομετρικά κλειδιά της τετραγωνικής διάταξης μετάδοσης της κίνησης που περιγράφεται αναλυτικότερα στη διάταξη περί παραπομπής, τα οποία εισάγονται μεμονωμένα.